Falkirk er en by i det centrale Skotland med et indbyggertal (pr. 2007) på cirka 34.000. Byen er centrum i Falkirk kommune og ligger ca. midt mellem Skotlands to største byer, Edinburgh og Glasgow. Falkirk er blandt andet kendt for det store slusesystem Falkirk Wheel, der blev indviet i år 2002. I år 1298 var byen skueplads for et stort slag i Skotlands uafhængighedskrig, hvor de skotske krigere, anført af William Wallace, blev besejret af den engelske hær under ledelse af Kong Edvard den 1.